b'\n_START_ARTICLE_\nAtul Gawande\n_START_PARAGRAPH_\nAtul Gawande (s\xc3\xbcndinud 5. novembril 1965 Brooklynis) on Ameerika \xc3\x9chendriikide arst ja publitsist, mitme meditsiinist r\xc3\xa4\xc3\xa4kiva menuki autor._NEWLINE_Ta t\xc3\xb6\xc3\xb6tab professorina Harvardi \xc3\x9clikooli \xc3\xb5ppeasutustes Harvard School of Public Health (tervishoiupoliitika ja \xe2\x80\x93halduse osakonnas) ja Harvard Medical School (Samuel O. Thier Professor of Surgery). Ta tegutseb ka praktiseeriva kirurgina \xc3\xbcld- ja endokrinoloogilise kirurgia valdkonnas \xc3\xbches Bostonis asuvas haiglas. \xc3\x9chtlasi on ta Ariadne Labsi tegevdirektor._NEWLINE_Ta on kaasa teinud Bill Clintoni 1992. aasta presidendikandidaadi valimiskampaanias ning tegutsenud ajakirjanikuna (1998. aastast The New Yorker kaast\xc3\xb6\xc3\xb6line). 2012. aastal esines ta TED konverentsil Long Beachis Californias.\n_START_SECTION_\nP\xc3\xa4ritolu ja haridustee\n_START_PARAGRAPH_\nTa on p\xc3\xa4rit India p\xc3\xa4ritolu immigrantide perest. Tema vanemad olid arstid. 1987. aastal l\xc3\xb5petas ta Stanfordi \xc3\x9clikooli bakalaureusekraadiga bioloogias ja politoloogias. Rhodesi stipendiaadina sai ta 1989. aastal Oxfordi \xc3\x9clikoolist magistrikraadi filosoofia, politoloogia ja majandusteaduse alal. Aastatel 1990\xe2\x80\x931992 ja 1993\xe2\x80\x931995 \xc3\xb5ppis ta Harvardi \xc3\x9clikooli \xc3\xb5ppeasutuses Harvard Medical School, kust sai meditsiinidoktori (M.D.) kutsekraadi. Magistrikraadi avaliku tervishoiu alal sai ta 1999. aastal Harvardi \xc3\x9clikooli \xc3\xb5ppeasutusest Harvard School of Public Health. 2003. aastal l\xc3\xb5petas ta residentuuri. 2006. aastal sai ta MacArthuri fondilt MacArthuri stipendiumi.'